Fremover er det slut med at have varm kaffe stående på kanden i længere tid. Et nyt krav fra EU, der trådte i kraft 1. januar i år, forbyder produktion og import af kaffemaskiner uden automatisk sluk eller standbyfunktion i EU’s 28 medlemslande.

Det betyder, at almindelige kaffemaskiner ikke længere må stå tændt mere end 40 minutter efter endt brygning, hvis kaffen bliver brygget i en glaskande. Kaffemaskiner med termokander skal fremover slukke allerede efter fem minutter.

»Med nye EU-regler må kaffemaskinerne ikke stå tændt for længe, men det er ikke noget, forbrugerne kommer til at mærke en negativ effekt af, da det kun er standbyfunktionen, der ændres på. Det er de færreste, der i forvejen har deres kaffemaskiner stående tændt mere end de nye tilladte grænser«, siger Peter Nielsen, specialkonsulent i Energistyrelsen.